REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/287-18

23. novembar 2018. godine

B e o g r a d

ZAPISNIK

58. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 23. NOVEMBRA 2018. GODINE

Sednica je počela u 10,10 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Srbislav Filipović, Dušan Bajatović, Milorad Mirčić, Goran Ćirić, Momo Čolaković i Milan Lapčević.

Sednici je prisustvovao Duško Tarbuk (zamenik Olivere Pešić), Vladimir Marinković (zamenik Milorada Mijatovića), Đorđe Kosanić (zamenik Vojislava Vujića) i Arpad Fremond (zamenik Zoltana Peka).

Sednici nisu prisustvovali članovi Odbora: Miljan Damjanović i Saša Radulović, niti njihovi zamenici.

Sednici su prisustvovali: predstavnik Regulatornog tela za elektronske medije Rastko Stefanović, načelnik finansijske službe, i predstavnici Agencije za energetiku Republike Srbije: Dejan Popović, predsednik Saveta Agencije, i Dejana Stefanović Kostić, Negica Rajkov, prof. dr Aca Marković i Goran Petković, članovi Saveta Agencije.

Na predlog predsednika Odbor je, većinom glasova **(12 glasova „za“, jedan glas „protiv“, jedan narodni poslanik nije iskoristio pravo glasa), utvrdio** sledeći

D n e v n i r e d:

1. Utvrđivanje Predloga odluke o davanju saglasnosti na Izmene pojedinih rashoda bez promene ukupnih rashoda Finansijskog plana Regulatornog tela za elektronske medije za 2018. godinu, koje je podnelo Regulatorno telo za elektronske medije (broj 400-3220/17 od 31. oktobra 2018. godine);

2. Utvrđivanje Predloga odluke o davanju saglasnosti na Finansijski plan Regulatornog tela za elektronske medije za 2019. godinu, koje je podnelo Regulatorno telo za elektronske medije (broj 400-3375/18 od 31. oktobra 2018. godine);

3. Utvrđivanje Predloga odluke o davanju saglasnosti na Finansijski plan Agencije za energetiku za 2019.godinu, koji je podnela Agencija za energetiku (broj 400-3381/18 od 1. novembra 2018. godine).

 Pre prelaska na rad po utvrđenom dnevnom redu Odbor je, većinom glasova **(13 glasova „za“, jedan narodni poslanik nije iskoristio pravo glasa),** usvojio zapisnik sa 57. sednice Odbora.

**PRVA TAČKA DNEVNOG REDA: Utvrđivanje Predloga odluke o davanju saglasnosti na Izmene pojedinih rashoda bez promene ukupnih rashoda Finansijskog plana Regulatornog tela za elektronske medije za 2018. godinu**

Predsednik Odbora je podsetila članove Odbora da je članom 34. stav 1. i 3. Zakona o elektronskim medijama propisano da se finansiranje Regulatornog tela za elektronske medije vrši u skladu sa finansijskim planom koji za svaku godinu donosi Savet Regulatora, kao i da je Regulator dužan da predlog finansijskog plana dostavi odboru Narodne skupštine nadležnom za oblast finansija najkasnije do 1. novembra tekuće godine za narednu godinu. U stavu 4. istog člana propisano je da Narodna skupština daje saglasnost na finansijski plan Regulatora. Odbor za finansije, republički budžet i kontrolu trošenja javnih sredstava je, na 53. sednici održanoj 25. jula 2018. godine, razmotrio Finansijski plan Regulatornog tela za elektronske medije za 2018. godinu i na istoj sednici, utvrdio Predlog odluke o davanju saglasnosti na Finansijski plan Regulatornog tela za elektronske medije za 2018. godinu, koju je uputio Narodnoj skupštini na razmatranje i usvajanje.

 Regulator je, 31. oktobra 2018. godine, dostavio Odboru za finansije, republički budžet i kontrolu trošenja javnih sredstava Izmene pojedinih rashoda bez promene ukupnih rashoda Finansijskog plana Regulatornog tela za elektronske medije za 2018. godinu.

Rastko Stefanović, načelnik finansijske službe Regulatornog tela za elektronske medije, upoznao je članove i zamenike članova Odbora sa sadržinom predloženog akta.

 U diskusiji su učestvovali narodni poslanici Goran Ćirić i Milorad Mirčić.

 Nakon zaključenja diskusije, Odbor je većinom glasova (**11 glasova „za“, jednim glasom „protiv“, dva narodna poslanika nisu iskoristila pravo glasa), utvrdio** Predlog odluke o davanju saglasnosti na Izmene pojedinih rashoda bez promene ukupnih rashoda Finansijskog plana Regulatornog tela za elektronske medije za 2018. godinu, sa predlogom da se donese po hitnom postupku, u skladu sa članom 167. Poslovnika Narodne skupštine.

**DRUGA TAČKA DNEVNOG REDA:** **Utvrđivanje Predloga odluke o davanju saglasnosti na Finansijski plan Regulatornog tela za elektronske medije za 2019. godinu**

Rastko Stefanović, načelnik finansijske službe Regulatornog tela za elektronske medije, upoznao je članove i zamenike članova Odbora sa sadržinom predloženog akta.

 Odbor je, većinom glasova (**12 glasova „za“, jedan narodni poslanik nije iskoristio pravo glasa), utvrdio** Predlog odluke o davanju saglasnosti na Finansijski plan Regulatornog tela za elektronske medije za 2019. godinu, sa predlogom da se donese po hitnom postupku, u skladu sa članom 167. Poslovnika Narodne skupštine.

**TREĆA TAČKA DNEVNOG REDA: Utvrđivanje Predloga odluke o davanju saglasnosti na Finansijski plan Agencije za energetiku za 2019. godinu, koji je podnela Agencija za energetiku**

Predsednik Odbora je podsetila članove Odbora da je pravni osnov za donošenje ove odluke sadržan u odredbi člana 61. stav 2. Zakona o energetici i članu 8. Zakona o Narodnoj skupštini. Članom 61. stav 1. Zakona o energetici propisano je da Agencija za energetiku Republike Srbije donosi finansijski plan kojim se utvrđuju ukupni prihodi i rashodi Agencije koji su neophodni za obavljanje zakonom propisanih obaveza Agencije, politika zarada zaposlenih u Agenciji kojom se obezbeđuje odgovarajući stručan kadar, kao i rezerva za nepredviđene izdatke. Stavom 2. ovog člana propisano je da Agencija samostalno odlučuje o raspodeli sredstava odobrenih finansijskim planom, na način kojim se obezbeđuje sprovođenje nadležnosti utvrđenih Zakonom, kao i da na finansijski plan Agencije saglasnost daje Narodna skupština. U skladu sa navedenim, Agencija je dana 1. novembra 2018. godine uputila Narodnoj skupštini Finansijski plan za 2019.

Dejan Popović, predsednik Saveta Agencije za energetiku RS, i Dejana Stefanović Kostić, član Saveta, upoznali su članove i zamenike članova Odbora sa sadržinom predloženog akta.

 U diskusiji su učestvovali narodni poslanici Milorad Mirčić, Vladimir Marinković i Aleksandra Tomić.

Odbor je jednoglasno utvrdio Predlog odluke o davanju saglasnosti na Finansijski plan Agencije za energetiku Republike Ssrbije za 2019. godinu, sa predlogom da se donese po hitnom postupku, u skladu sa članom 167. Poslovnika Narodne skupštine.

Na predlog Milorada Mirčića Odbor jednoglasno zakaključio da se Odbor pridruži naporima Agencije za iznalaženje odgovarajućeg poslovnog prostora za potrebe Agencije i da se u tom smislu upute dopisi Direkciji za imovinu Republike Srbije i gradonačelniku grada Beograda, sa molbom da se iznađe odgovarajući prostora u okviru poslovnog prostora kojima Direkcija i Grad Beugrad raspolažu.

Za izvestioca Odbora na sednici Narodne skupštine po ovim tačkama dnevog reda određena je dr Aleksandra Tomić, predsednik Odbora.

 Sednica Odbora je završena u 11,25 časova.

 Sednica je tonski snimana.

 SEKRETAR PREDSEDNIK

 Ljiljana Miletić Živković dr Aleksandra Tomić